પોલિશ્ડ ડાયમંડ માર્કેટમાં સુધારાની સાથે જ સિન્થેટીક ડાયમંડની ચહલ પહલ પણ યથાવત રહી છે. સિન્થેટીક ડાયમંડની ભેળસેળનો હાઉ ઉદ્યોગકારોને સતાવી રહ્યો છે. જો કે, આ હાઉ ઓછો કરવા વેપારીઓ- ઉદ્યોગકારોએ ચેકપોઇન્ટ અનુસરવા માડયા છે. હીરાબજારમાં મેટલર વેઇટ સેન્ટર્સની માફક હવે સિન્થેટીક- સીવીડીના ચેકિંગ સેન્ટરો ધમધમવા માંડયા છે. રૂપિયા ૩૦થી ૪૦ પ્રતિ કેરેટના દરે ચેકિંગ કરી આપવામાં આવે છે. વેપારીઓ- કારખાનેદારો આ સેન્ટર્સ પર હીરા ચેકિંગ કરાવી પેકેટ આગળ પાસ કરી દે છે. જો કે, આ વચ્ચે સિન્થેટીક ડાયમંડનુ ઉત્પાદન પણ વધ્યું હોવાના અહેવાલો છે. સુરત- મુંબઇ તથા સૌરાષ્ટ્ર કાંઠા વિસ્તારના ઘણાં યૂનિટોમાં સિન્થેટીકનુ પોલિશિંગ અને તેનુ જોબવર્ક શરૂ થયાની પણ વાતો છે. સાથે જ વચ્ચે સિન્થેટીક અને તેની જવેલરીની પણ ડિમાન્ડ વધી હોવાનુ તથા દિલ્હી સહિતના માર્કેટમાં તેનુ ચલણ વધ્યું હોવાનુ ચર્ચાય રહ્યું છે. આ વાતો ભવિષ્યમાં આપમેળે સ્પષ્ટ થશે જ. પરંતુ, તાજેતરમાં મોર્ગન સ્ટેન્લી દ્વારા રજૂ કરાયેલા અહેવાલમાં પણ સિન્થેટીકના કારણે પોલિશ્ડ ડાયમંડનો માર્કેટ હિસ્સો ઘટી રહ્યાના સંકેત અપાયા છે. રિપોર્ટ પ્રમાણે, સિન્થેટીક ડાયમંડનો વધી રહેલો વપરાશ મેલે ડાયમંડનો ૧૫ ટકા જેટલો હિસ્સો કેપ્ચર કરી જશે.